Zo skúseností vyplýva, že obchod so spoločenskými zvieratami druhov uvedených v časti A v rámci Únie a ich dovoz z tretích krajín do Únie môže byť podvodne vydávaný za nekomerčné premiestňovanie. Spoluzákonodarcovia nariadenia o spoločenských zvieratách sa snažili takýmto podvodným praktikám zabrániť, keďže môžu predstavovať ohrozenie zdravia zvierat. Preto sa rozhodli stanoviť maximálny počet spoločenských zvierat druhov uvedených v časti A, ktoré môžu sprevádzať svojho vlastníka alebo oprávnenú osobu na ich ceste z členského štátu alebo tretej krajiny do iného členského štátu. Toto pravidlo možno nájsť v článku 5 daného nariadenia a sú v ňom uvedené aj výnimky za určitých konkrétnych podmienok.

Zvieratá chované ako spoločenské zvieratá, ktoré nepatria k druhom postihovaným besnotou (alebo nie sú významné z epidemiologického hľadiska, pokiaľ ide o besnotu) sú uvedené v časti B prílohy I (ďalej len „druhy uvedené v časti B“). V nariadení sa stanovuje, že do prijatia príslušných pravidiel na úrovni Únie uvedených v článkoch 9 a 14 sa na nekomerčné premiestňovanie druhov uvedených v časti B do členských štátov uplatňujú vnútroštátne predpisy.

Komisia uvádza, že väčšina reagujúcich príslušných orgánov podporuje zachovanie maximálneho počtu spoločenských zvierat druhov uvedených v časti A povoleného v rámci jedného nekomerčného premiestnenia, ako sa stanovuje v článku 5 ods. 1 nariadenia o spoločenských zvieratách. Tieto príslušné orgány pokladajú za vhodné zabrániť tomu, aby sa obchod so spoločenskými zvieratami daných druhov v rámci Únie alebo ich dovoz do Únie vydával za nekomerčné premiestňovanie.

Komisia dodnes nevyužila toto ustanovenie o splnomocnení. Ak ho nevyužije, články 9 a 14 nariadenia umožnia uplatnenie vnútroštátnych predpisov. Obsahujú však požiadavku, aby sa vnútroštátne predpisy uplatňovali úmerne rizikám pre verejné zdravie alebo zdravie zvierat spojeným s nekomerčným premiestňovaním spoločenských zvierat predmetných druhov. Takisto sa v nich vyžaduje, aby tieto vnútroštátne predpisy neboli prísnejšie než predpisy vzťahujúce sa na obchod s predmetnými zvieratami v rámci Únie alebo ich dovoz z tretích krajín do Únie v súlade so smernicou 92/65/EHS alebo smernicou 2006/88/EC.

Komisia takisto konštatuje, že malý počet príslušných orgánov, ktoré podporujú zrušenie alebo obmedzenie pravidla, verí, že toto pravidlo vedie k nelegálnym praktikám. Podľa ich názoru si určití prevádzkovatelia vykladajú toto pravidlo tak, že každý presun spoločenských zvierat druhov uvedených v časti A, ktorých maximálny počet je päť, možno kvalifikovať ako nekomerčný. Vzhľadom na uvedené argumenty sa Komisia nazdáva, že je potrebné verejnosť a oprávnených veterinárnych lekárov upozorniť na vymedzenie pojmov „nekomerčné premiestňovanie“ a „spoločenské zviera“ v článku 3 písm. a) a b) nariadenia o spoločenských zvieratách. Komisia je presvedčená najmä o tom, že je dôležité objasniť, že ak premiestňovanie zvierat neiniciuje ich vlastník, nemožno ho vo všeobecnosti pokladať za nekomerčné. Platí to bez ohľadu na počet spoločenských zvierat, ktorých sa premiestňovanie týka.

4.2.Druhy uvedené v časti B

Komisia konštatuje, že menšia časť reagujúcich príslušných orgánov vyjadrila prianie, aby Komisia uplatnila svoju právomoc a prijala delegované akty, ktorými sa stanoví maximálny počet spoločenských zvierat druhov uvedených v časti B povolený v rámci jedného nekomerčného premiestnenia. Vzhľadom na chýbajúce dostatočné odôvodnenie takýchto aktov Komisia v súčasnosti nemôže začať prípravné práce na prijatie takýchto delegovaných aktov.

Komisia takisto poznamenáva, že vykonávanie vnútroštátnych predpisov pomáha lepšie kontrolovať premiestňovanie spoločenských zvierat druhov uvedených v časti B. Má však obavy z povahy uvedených pravidiel z hľadiska primeranosti a striktnosti, ako aj z toho, či sú v súlade s článkami 9 a 14 nariadenia o spoločenských zvieratách. Pravidlá týkajúce sa obchodu s určitými druhmi uvedenými v časti B, ako sú vtáky a králiky, alebo ich dovozu do Únie sú totiž stanovené v smernici 92/65/EHS bez toho, aby zahŕňali povolený maximálny počet.

4.3.Všeobecný záver

Príspevky príslušných orgánov členských štátov EÚ a Nórska do konzultácie neposkytli dostatočné dôkazy o tom, že by maximálny počet spoločenských zvierat druhov uvedených v časti A (a možnosť výnimky z tohto počtu) stanovený v článku 5 nariadenia o spoločenských zvieratách, ako aj absencia predpisov EÚ stanovujúcich maximálny počet spoločenských zvierat druhov uvedených v časti B predstavovali neprimeranú záťaž pri nekomerčnom premiestňovaní spoločenských zvierat. Príspevky neposkytli ani dôkaz o tom, že by tieto pravidlá viedli k tomu, aby sa obchod so spoločenskými zvieratami určitých druhov v rámci Únie a ich dovoz do Únie vydával za nekomerčné premiestňovanie.

Preto je potrebné získať viac skúseností s praktickým uplatňovaním článku 5 nariadenia o spoločenských zvieratách za dlhšie obdobie, aby mohla Komisia zvážiť navrhnutie zmien súčasných predpisov týkajúcich sa spoločenských zvierat druhov uvedených v časti A alebo prijatie predpisov EÚ týkajúcich sa spoločenských zvierat druhov uvedených v časti B.

Okrem toho treba uviesť, že v článku 246 nariadenia (EÚ) 2016/429 sa stanovujú pravidlá týkajúce sa maximálneho počtu spoločenských zvierat povoleného v rámci jedného nekomerčného premiestnenia. Tieto pravidlá sú podobné pravidlám stanoveným v článku 5 nariadenia o spoločenských zvieratách. Nariadením (EÚ) 2016/429 sa zrušuje nariadenie o spoločenských zvieratách s účinnosťou od 21. apríla 2021. V súlade s článkom 277 nariadenia (EÚ) 2016/429 sa nariadenie o spoločenských zvieratách „naďalej uplatňuje do 21. apríla 2026 namiesto časti VI tohto nariadenia, pokiaľ ide o nekomerčné premiestňovanie spoločenských zvierat“.

Preto nie je reálne, aby Komisia predložila Európskemu parlamentu a Rade návrh zmeny odsekov 1 až 4 článku 5 nariadenia o spoločenských zvieratách druhov uvedených v časti A na prijatie v súlade s riadnym legislatívnym postupom pred 21. aprílom 2021 a s uplatňovaním do 21. apríla 2026. Každá zmena v tejto oblasti by mala zhŕňať aj príslušné ustanovenia nariadenia (EÚ) 2016/429 vrátane prechodných opatrení.

Pokiaľ ide o prípadné prijatie pravidiel stanovujúcich maximálny počet spoločenských zvierat druhov uvedených v časti B, delegovaná právomoc Komisie prijímať takéto predpisy podľa článku 5 ods. 5 nariadenia o spoločenských zvieratách uplynie 21. apríla 2021. Každý maximálny počet spoločenských zvierat uvedených druhov prijatý podľa článku 246 ods. 3 nariadenia (EÚ) 2016/429 by sa uplatňoval až od 21. apríla 2026. Vzhľadom na konzultáciu s členskými štátmi EÚ a Nórskom, ako aj potrebu prioritne sa venovať prípravnej práci na prijímaní kľúčových delegovaných aktov uvedených v článku 274 nariadenia (EÚ) 2016/429, Komisia nemá v úmysle vykonať svoju delegovanú právomoc podľa článku 5 ods. 5 nariadenia o spoločenských zvieratách.

Komisia bude napriek tomu naďalej monitorovať situáciu a povzbudzovať členské štáty, aby prijímali opatrenia na správne vykonávanie a presadzovanie uplatniteľných právnych predpisov, ktoré pokladá za kľúčové pri riešení podvodných praktík. Takisto prijala niekoľko iniciatív, ktorými pomáha členským štátom zvyšovať povedomie medzi úradnými službami a napomáha výmenu informácií a poznatkov medzi vnútroštátnymi orgánmi. Medzi tieto iniciatívy patrí odborná príprava úradníkov členských štátov v rámci iniciatívy s názvom Lepšia odborná príprava pre bezpečnejšie potraviny, pravidelná výmena názorov na stretnutiach Stáleho výboru pre rastliny, zvieratá, potraviny a krmivá a vytvorenie siete národných kontaktných miest pre záležitosti týkajúce sa spoločenských zvierat.